Šunakojų piliakalnis
Mano senelis, kai buvo gyvas, pasakojo, kad dar jam mažam būnant ir rugių guboj sėdint, kai jo tėvai rugius pjovė, tai jam pasakojo apie tą Šunakojų piliakalnį. Sukilimo laikais tą piliakalnį sukilėliai supylė kepurėmis ir paslėpė nuo ruskių kareivių ton vieton šešias skrynias aukso ir šešias skrynias sidabro ir peržegnoję užkeikė:

– Kas dvylika brolių iškels, tas tuos pinigus gaus!

Taigi tas piliakalnis dar ir dabar stovi, ir niekas tų pinigų neišėmė, nes nemoka užkeikimo nuimti.

Šunakoju žmonės piliakalnį pavadino, kad ant jo šunys rinkdavos ir kojom žemes kasė. Ar tai tiesa, ar ne, to nežinau, tik taip man pasakojo.

Tas piliakalnis yra Klubinių kaime, Bukanausko žemėj, prie Virintos upės ir miškelio; visai prie upės neprieina, skiria pieva.

Padavimai
Padavimai apie piliakalnius